Stygende kragtariewe kelder boere(Argieffoto: Mike Krüger) Die onlangse besluit deur die Nasionale Energiereguleerder (Nersa) dat Eskom byna R13,3 miljard van verbruikers kan verhaal, bykomend tot die jaarlikse elektrisiteitsverhoging, gaan boere in die land kelder. Só het AgriSA Donderdag in ŉ verklaring gesê. Luidens die verklaring uitgereik deur AgriSA, is die huidige trajek van stygende kragtariewe onvolhoubaar in ’n land wat alreeds ekonomies sukkel en waar die ekonomiese toestand weens die landwye afsondering verder verswak. AgriSA sê meer as 25% van die land se voedsel word deur besproeiing- en energie-intensiewe nywerhede geproduseer, insluitend tuinbou, suiwel, pluimvee, korrels en landbouverwerking. “Die landbousektor speel ŉ kardinale rol om te verseker dat die nasionale voedselsekerheidsvereistes nagekom word. Ten tyde van die Covid-19-pandemie, is dit selfs nóg belangriker dat die landbousektor voldoende en bekostigbare voedsel kan voorsien.” Volgens AgriSA beloop elektrisiteitsuitgawes in die landbousektor landwyd ongeveer R7,4 miljard vir 2019. AgriSA meen die private opwekking van krag moet sterk as goedkoper alternatief oorweeg word. Eskom verskaf tans omtrent 95% van die land se elektrisiteit, waarvan die meeste deur steenkool opgewek word. Die kragvoorsiener sukkel die afgelope dekade egter om in die vraag na elektrisiteit te voorsien weens die opwekkingsinfrastruktuur wat agteruitgaan. Eskom steier onder skuld van nagenoeg R450 miljard en moes die afgelope paar jaar talle kere bakhand by die regering staan vir reddingsboeie om die ligte aan te hou. Maroela Media het vroeër berig Nersa het Eskom toestemming gegee om die R13,3 miljard vir die 2018-’19-boekjaar van sy plaaslike en internasionale kliënte te verhaal. Die verhaling is bykomend tot die jaarlikse elektrisiteitsverhoging. Nersa sê hy het die besluit geneem nie net op grond van Eskom se belange nie, maar ook dié van die publiek.